## Arbitražna pravila Športskog arbitražnog sudišta pri Hrvatskom olimpijskom odboru

### NN 72/1999 (9.7.1999.), Arbitražna pravila Športskog arbitražnog sudišta pri Hrvatskom olimpijskom odboru

# **HRVATSKI OLIMPIJSKI ODBOR**

Temeljem članka 25. Pravila Hrvatskog olimpijskog odbora, Hrvatski olimpijski
odbor je na 19. sjednici održanoj 25. svibnja 1999. godine donio

## **ARBITRAŽNA PRAVILA**

### **ŠPORTSKOG ARBITRAŽNOG SUDIŠTA PRI HRVATSKOM OLIMPIJSKOM ODBORU**

I. OPĆE ODREDBE

*Opseg primjene*

Članak 1.

Ovim pravilima uređuje se nadležnost, sastav i ustroj te pravila o arbitražnom
postupku i postupku mirenja Športskog arbitražnog sudišta pri Hrvatskom
olimpijskom odboru (u daljnjem tekstu: ŠAS).

*Funkcije Športskog arbitražnog sudišta*

Članak 2.

1. ŠAS je nezavisno tijelo Hrvatskog olimpijskog odbora (u daljnjem
tekstu: HOO) za rješavanje športskih sporova te sporova u vezi sa športom.

2. Nadležnost ŠAS može se ugovoriti za arbitražno rješavanje sporova
između športaša, fizičkih i pravnih osoba koje obavljaju športsku djelatnost
te športskih udruga (čl. 34. st. 2. Zakona o športu) o pravima kojima mogu
slobodno raspolagati, ako zakonom nije određeno da za odlučivanje u određenoj
vrsti tih sporova postoji isključiva stvarna ili međunarodna nadležnost
redovnog suda u Republici Hrvatskoj.

*Sjedište i pečat*

Članak 3.

1. Sjedište ŠAS je u Zagrebu, Haulikova 6/I.

2. ŠAS ima svoj pečat s natpisom Športsko arbitražno sudište pri Hrvatskom
olimpijskom odboru i znakom HOO-a.

*Mjesto arbitraže*

Članak 4.

1. Arbitražni postupak provodi se u sjedištu ŠAS. Arbitražni sud može,
uz suglasnost stranaka, odrediti da mjesto arbitraže bude u nekom drugom
mjestu u Republici Hrvatskoj.

2. Arbitražni sud se može sastati u bilo kojem mjestu koje smatra prikladnim.
Ako se tom prilikom izvode dokazi, arbitražni sud je dužan o mjestu i vremenu
sastanka pravodobno obavijestiti stranke i omogućiti im nazočnost.

3. Pravorijek se donosi u mjestu arbitraže.

*Jezik arbitraže*

Članak 5.

1. Arbitražni postupak provodi se na hrvatskom jeziku. Iznimno, ako
stranke tako odrede ili arbitražni sud smatra da je to u konkretnom slučaju
potrebno, arbitražni postupak može se provoditi na drugom jeziku.

2. Arbitražni sud može odrediti da sve isprave priložene tužbi ili odgovoru
na tužbu, kao i sve ostale isprave podnesene tijekom postupka koje su predane
u njihovom izvornom jeziku, moraju biti popraćene prijevodima na jezik
arbitraže.

*Gubitak prava na prigovor*

Članak 6.

Stranka koja zna da neka odredba ovih pravila ili da neki uvjet koji
proistječe iz arbitražnog ugovora nije poštovan pa unatoč tome nastavi
sudjelovati u arbitraži, a da bez odlaganja ne prigovori tom nepoštovanju,
ili, ako je za prigovor predviđen rok, ne prigovori u tom roku, smatrat
će se da se odrekla prava na prigovor.

*Zastupanje i savjetovanje*

Članak 7.

Stranke mogu imenovati zastupnika ili savjetnika prema svojem izboru.
Imena i adrese takvih osoba moraju se pismeno priopćiti ŠAS i drugoj stranci.
U takvom priopćenju mora se naznačiti da li se imenovanje odnosi na zastupanje
ili na savjetovanje.

II. NADLEŽNOST

*Arbitražni ugovor*

Članak 8.

1. Nadležnost ŠAS može se zasnovati ugovorom zaključenim u pismenom
obliku (arbitražni ugovor) u skladu sa zakonskim odredbama o obliku arbitražnog
ugovora.

2. Arbitražni ugovor može se zaključiti u pogledu određenog spora (kompromis)
ili u pogledu budućih sporova koji mogu proizaći iz određenog pravnog odnosa
(kompromisorna klauzula).

3. Stranke koje ugovore nadležnost ŠAS prihvaćaju da postupak bude proveden
u skladu s odredbama ovih pravila koje budu na snazi u vrijeme provođenja
arbitražnog postupka.

4. Stranke su ovlaštene sporazumno odstupiti od primjene odredaba ovih
pravila o provođenju arbitraže, pod uvjetom da taj sporazum nije u suprotnosti
s javnim poretkom Republike Hrvatske i funkcijom i svrhom športske arbitraže.

*Postupak u slučaju nepostojanja arbitražnog ugovora*

Članak 9.

Ako u povodu podnesene tužbe ustanovi da stranke uopće nisu zaključile
arbitražni ugovor, odnosno da nisu zaključile ugovor o nadležnosti ŠAS
u skladu s čl. 8. ovoga Pravilnika, tajnik ŠAS ipak će dostaviti tužbu
tuženiku i pozvati ga da se u roku od petnaest dana od dostavljanja tužbe
izjasni o tome prihvaća li da ŠAS provede arbitražu u pokrenutom sporu.

Ako tuženik u tom roku ne odgovori ili odbije dati svoj pristanak za
arbitražu, tajnik ŠAS obavijestit će tužitelja da se arbitraža ne može
provesti.

*Prigovor nenadležnosti*

Članak 10.

1. ŠAS je ovlašten odlučivati o svim prigovorima kojima se osporava
njegova nadležnost, uključujući prigovore postojanju ili valjanosti arbitražne
klauzule ili posebnog arbitražnog ugovora.

2. Do konstituiranja arbitražnog suda o prigovorima nadležnosti ŠAS
odlučuje predsjednik ŠAS. U ispitivanju prigovora on će se ograničiti na
ispitivanje postoji li ugovor zaključen u propisanom obliku i ima li elemenata
vjerojatnosti da on upućuje na nadležnost ŠAS (materijalno postojanje arbitražnog
ugovora). Ako su ovi uvjeti ispunjeni, postupak će se nastaviti, a o prigovoru
nadležnosti konačno će odlučiti arbitražni sud. Ako predsjednik utvrdi
da arbitražni ugovor materijalno ne postoji, obavijestit će se tužitelja
da se arbitraža ne može provesti.

3. Arbitri su ovlašteni utvrđivati postojanje i valjanost ugovora čiji
je sastavni dio arbitražna klauzula. Arbitražna klauzula koja je sastavni
dio glavnog ugovora i koja predviđa arbitražu po ovim pravilima neovisna
je o drugim odredbama glavnog ugovora. Odluka arbitražnog suda kojom se
ugovor proglašava ništavim ne znači sama po sebi da je arbitražna klauzula
pravno nevaljana.

4. Prigovor nadležnosti ŠAS mora se podnijeti najkasnije u odgovoru
na tužbu ili, ako se radi o protutužbi, u odgovoru na protutužbu.

*Izvanredno otklanjanje nadležnosti*

Članak 11.

1. ŠAS može otkloniti odlučivanje u određenom sporu i kad je njegova
nadležnost među strankama ugovorena, ako zaključeni ugovor o arbitraži
sadrži odredbe koje nisu u skladu s funkcijama ŠAS i načelima ovih pravila.

2. O otklanjanju nadležnosti ŠAS iz razloga navedenih u stavku 1. ovog
članka odlučuje Vijeće športske arbitraže HOO na prijedlog predsjednika
ŠAS.

*Arbitraža i sudski postupak u istoj stvari*

Članak 12.

1. Pokretanje parnice pred redovnim sudom u istoj stvari među istim
strankama ili parnice u kojoj se od redovnog suda traži da utvrdi nenadležnost
ŠAS nije razlog za prekid ili obustavljanje arbitražnog postupka.

2. Ako arbitražni sud nađe da za to postoje naročito važni razlozi,
može u slučaju pokretanja parnice iz stavka 1. ovog članka odrediti da
se arbitražni postupak prekine dok se parnični postupak pred redovnim sudom
ne okonča. Svoj zaključak o prekidu postupka arbitražni sud može opozvati.

*Privremene mjere*

Članak 13.

1. Na zahtjev bilo koje stranke arbitražni sud može preporučiti privremenu
mjeru koju smatra potrebnom s obzirom na predmet spora.

2. Zahtjev za izdavanje privremene mjere ili mjere osiguranja koji neka
stranka podnese redovnom sudu nije nespojiv s arbitražnim ugovorom niti
se smatra odricanjem od tog ugovora.

3. O određenim mjerama stranke su dužne bez odlaganja obavijestiti tajnika
ŠAS.

*Tužba*

Članak 14.

1. Arbitražni postupak pokreće se podnošenjem tužbe.

2. Tužba treba sadržavati naročito:

(a) imena i adrese stranaka;

(b) tužbeni zahtjev;

(c) navode o činjenicama na kojima se zasniva tužbeni zahtjev;

(d) navode o dokazima;

(e) navode o arbitražnom ugovoru, ako je zaključen;

(f) navode o imenovanju arbitra;

(g) oznaku vrijednosti predmeta spora.

3. Tužitelj može tužbi priložiti sve isprave koje smatra važnim ili
se može pozvati na isprave ili druge dokaze koje namjerava podnijeti. On
je naročito dužan da, ako je to moguće, uz tužbu podnese prijepis glavnog
ugovora i arbitražnog ugovora, ako on nije sadržan u glavnom ugovoru.

4. Uz tužbu treba priložiti dokaz o uplati predujma za podmirenje troškova
arbitražnog postupka.

5. Tužba se podnosi tajniku ŠAS u dovoljnom broju primjeraka za sve
tuženike i arbitre te arhivu ŠAS.

*Odgovor na tužbu*

Članak 15.

1. Tajnik ŠAS dostavit će tuženiku tužbu s prilozima i pozvati ga da
podnese pismeni odgovor na tužbu u roku od petnaest dana od dostavljanja
tužbe. Odredbe čl. 14. ovoga Pravilnika o sadržaju tužbe, broju primjeraka
i prilozima uz nju na odgovarajući se način primjenjuju i na odgovor na
tužbu.

2. Tajnik ŠAS može u opravdanom slučaju produžiti rok za podnošenje
odgovora za narednih petnaest dana.

3. Tuženik je dužan u roku od osam dana od dostave tužbe podnijeti pismenu
izjavu o imenovanju arbitra odnosno o predlaganju arbitra pojedinca.

4. Odgovor na tužbu s prilozima dostavlja se tužitelju.

5. Ako tuženik u određenom roku ne podnese pismeni odgovor na tužbu
ili odbije sudjelovati u arbitražnom postupku, arbitražni postupak će se
nastaviti po odredbama ovih pravila.

*Protutužba i spajanje postupaka*

Članak 16.

1. Tuženik može sve do zaključenja raspravljanja podnijeti ŠAS protutužbu
ili istaći prigovor radi prebijanja u obliku protutužbe, ako zahtjev protutužbe
proizlazi iz pravnog odnosa obuhvaćenog zaključenim arbitražnim ugovorom.

2. Ako stranke u sporu podnesu jedna protiv druge samostalne tužbe iz
različitih pravnih odnosa s obzirom na koje su ugovorile nadležnost ŠAS,
predsjednik ŠAS može uz suglasnost stranaka odrediti da se raspravljanje
i odlučivanje o ovim tužbama spoji i nastavi pred istim arbitrima.

*Izmjene i dopune tužbe*

Članak 17.

Tijekom arbitražnog postupka stranka može izmijeniti ili dopuniti svoju
tužbu, osim kad arbitražni sud smatra da nije svrsishodno dopustiti takve
promjene s obzirom na odugovlačenje koje bi se time uzrokovalo ili na štetu
koju bi zbog toga mogla pretrpjeti druga stranka, ili s obzirom na druge
okolnosti. Međutim, tužba se ne može izmijeniti tako da više ne bude obuhvaćena
arbitražnom klauzulom ili posebnim arbitražnim ugovorom.

*Daljnji podnesci*

Članak 18.

1. Arbitražni sud odlučuje koje daljnje podneske treba zatražiti od
stranaka odnosno koje podneske stranke mogu podnijeti i utvrđuje rok za
njihovo podnošenje.

2. Arbitražni sud u pravilu za podnošenje podnesaka neće određivati
rokove duže od 15 dana. On može, međutim, produžiti rokove ako nađe da
za takvo produženje postoje posebno opravdani razlozi.

3. Ako stranka u određenom roku ne podnese podnesak, arbitražni postupak
će se nastaviti.

III. SASTAV I USTROJ ARBITRAŽNOG SUDA

*Sastav arbitražnog suda*

Članak 19.

1. Sporove raspravljaju ili o njima odlučuju arbitražna vijeća od tri
arbitra ili arbitar pojedinac (arbitražni sud).

2. Ako stranke drukčije ne ugovore, arbitražno vijeće raspravlja i odlučuje
u sporovima čija vrijednost prelazi 50.000 kuna, a arbitar pojedinac u
svim drugim sprovima. U slučaju sumnje vrijednost predmeta spora utvrđuje
predsjednik ŠAS.

*Imenovanje i predlaganje arbitara*

Članak 20.

1. Ako o sporu odlučuje arbitražno vijeće od tri arbitra, svaka stranka
imenuje po jednog arbitra (člana arbitražnog vijeća), a članovi arbitražnog
vijeća biraju predsjedavajućeg arbitra (predsjednika arbitražnog vijeća).

2. Arbitri članovi arbitražnih vijeća biraju se u pravilu s liste arbitara
ŠAS (točka 46. Pravila HOO-a).

3. Stranka može predložiti arbitra izvan liste iz st. 2. ovoga članka.
Na prijedlog predsjednika ŠAS, Vijeće športske arbitraže HOO može odbiti
predloženog arbitra ako smatra da nema potrebne sposobnosti i kvalifikacije
za raspravljanje i odlučivanje u sporu. Ako Vijeće športske arbitraže HOO
u roku od petnaest dana od primitka prijedloga arbitra ne odbije predloženog
arbitra smatra se da je predložena osoba valjano imenovana za arbitra.

4. Prilikom imenovanja arbitara stranke mogu imenovati i njihove zamjenike.
Zamjenik arbitra preuzima funkciju arbitra ako imenovani arbitar iz bilo
kojeg razloga bude spriječen obavljati svoju funkciju. Zamjenik arbitra
u tom slučaju ima obvezu nastaviti suditi do okončanja postupka.

*Postupak u slučaju neimenovanja odnosno nepredlaganja arbitra*

Članak 21.

1. Stranku koja ne imenuje arbitra, odnosno koja ne predloži određenu
osobu za arbitra pojedinca u tužbi ili odgovoru na tužbu, tajnik ŠAS pozvat
će da u roku od osam dana imenuje odnosno predloži arbitra i njegovog zamjenika.

2. Ako stranka pozvana da imenuje arbitra i njegovog zamjenika to ne
učini u roku iz stavka 1. ovog članka, člana arbitražnog vijeća i njegovog
zamjenika imenovat će predsjednik ŠAS sa liste iz članka 20. stavka 2.
ovih pravila.

3. Ako stranka pozvana da predloži arbitra pojedinca to ne učini u roku
iz stavka 1. ovog članka ili ako tajnik ŠAS ustanovi da se stranke u svojim
prijedlozima nisu složile u pogledu osobe arbitra pojedinca, ili ako Vijeće
športske arbitraže HOO odbije arbitra predloženog izvan liste iz članka
20. stavak 2. ovih pravila, njega će s te liste imenovati predsjednik ŠAS.

4. Predsjednik ŠAS imenovat će člana arbitražnog vijeća i njegovog zamjenika
odnosno arbitra pojedinca i u slučaju kad stranke izjave da same neće imenovati
odnosno predložiti arbitra.

5. Ako se članovi arbitražnog vijeća u roku od osam dana ne sporazume
o osobi arbitra predsjednika vijeća, njega će sa liste iz članka 20. stavak
2. ovih pravila imenovati predsjednik ŠAS.

*Imenovanje arbitara u slučaju suparničarstva*

Članak 22.

1. Ako se u jednom sporu u istoj stranačkoj ulozi pojavljuju više tužitelja
ili tuženika (suparničarstvo), dužni su se prethodno sporazumjeti o imenovanju
odnosno o predlaganju zajedničkog arbitra.

2. Ako suparničari ne postignu sporazum iz stavka 1. ovog članka ili
ako u svojim odvojenim podnescima ne imenuju odnosno ne predlože za arbitra
istu osobu ni u naknadnom roku od osam dana, arbitra će umjesto njih imenovati
predsjednik ŠAS s liste arbitara ŠAS.

*Promjena arbitara*

Članak 23.

1. Ako imenovani odnosno predloženi arbitar ne prihvati imenovanje,
ako bude izuzet ili ako se ustanovi da neće ili ne može dalje obavljati
dužnost arbitra, a nije mu bio određen zamjenik ili i zamjenik ne bude
mogao obavljati dužnost arbitra, tajnik ŠAS pozvat će stranku koja ga je
izabrala da u roku od osam dana imenuje odnosno predloži drugog arbitra.

2. Ako izabrani arbitar predsjednik vijeća otkloni izbor, ako bude izuzet
ili ako se u tijeku arbitražnog postupka ustanovi da neće ili ne može dalje
obavljati dužnost predsjednika, arbitri članovi vijeća dužni su u roku
od osam dana izabrati novog arbitra predsjednika vijeća.

3. Ako je arbitra iz stavka 1. i 2. ovoga članka imenovao predsjednik
ŠAS, novog arbitra imenovat će predsjednik ŠAS.

*Izuzeće arbitara*

Članak 24.

1. Izuzeće svakog arbitra može se tražiti ako postoje okolnosti koje
bi mogle dovesti u opravdanu sumnju njegovu nepristranost ili nezavisnost.

2. Imenovani arbitar dužan je bez odlaganja obavijestiti ŠAS o svim
okolnostima koje bi mogle potaći opravdanu sumnju u njegovu nepristranost
i nezavisnost.

3. O izuzeću arbitara odlučuje predsjednik ŠAS, a o izuzeću predsjednika
ŠAS odlučuje VŠA.

4. Strankama, te arbitrima i drugim osobama čije se izuzeće traži treba
biti pružena prilika da se izjasne o zahtjevu za izuzeće.

5. Smatrat će se da je arbitar izuzet ako se sa zahtjevom za izuzeće
slože obje stranke ili arbitar čije se izuzeće traži. Suglasnost stranaka
odnosno arbitara o izuzeću ne znači i priznanje postojanja razloga za izuzeće.

6. Stranka može tražiti izuzeće arbitra kojeg je sama imenovala samo
ako dokaže da je za razloge za izuzeće doznala nakon što ga je imenovala.

IV. POSTUPAK ARBITRAŽNOG SUDA

*Određivanje pravila postupka*

Članak 25.

Ako u ovim pravilima nema posebnih odredaba i ako se stranke nisu drukčije
sporazumjele, arbitražni sud može provoditi postupak na način koji smatra
svrsishodnim, pod uvjetom da se sa strankama postupa ravnopravno i da je
u svim stadijima postupka svakoj stranci dana puna mogućnost da iznese
svoje činjenične i pravne navode, zahtjeve i stajališta. U pitanjima koja
nisu određena ovim pravilima, arbitri će primjenjivati odredbe Zakona o
parničnom postupku ako to odgovara prirodi postupka pred ŠAS.

*Dostavljanje*

Članak 26.

1. Poziv i druga pisma dostavljaju se poštom, preporučenom pošiljkom
uz povratnicu.

2. U hitnim slučajevima pozivi za ročište mogu se upućivati brzojavom
uz povratnicu ili telefonom. Tajnik ŠAS stavit će u spisu bilješku o sadržaju
telefonskog razgovora.

3. Smatra se da je dostavljanje uredno obavljeno ako je na način opisan
u stavku 1. ovoga članka izvršeno bilo stranci, bilo njenom zastupniku.

*Mirenje i nagodba u tijeku arbitražnog postupka*

Članak 27.

Prije početka raspravljanja na ročištu predsjednik arbitražnog vijeća
odnosno arbitar pojedinac upozorit će stranke na mogućnost mirenja i zaključenja
nagodbe pred arbitražnim sudom.

*Rokovi*

Članak 28.

1. Stranke mogu sporazumno produžiti rokove utvrđene ovim pravilima
ili zaključkom arbitražnog suda za izvršenje određenih radnji stranaka.

2. Predsjednik i tajnik ŠAS, arbitražno vijeće, predsjednik arbitražnog
vijeća odnosno arbitar pojedinac ovlašteni su u opravdanim slučajevima,
u granicama svoje nadležnosti, produžiti rokove za izvršenje određenih
procesnih radnji utvrđene ovim pravilima ili zaključkom arbitražnog suda.
Pri tome će se voditi računa o tome da se spriječi nepotrebno odugovlačenje
postupka.

3. Arbitri će ocijeniti, uzimajući u obzir sve okolnosti, mogu li se
uvažiti radnje stranaka poduzete nakon isteka utvrđenih rokova.

*Glavna rasprava*

Članak 29.

1. Kad nakon primitka odgovora na tužbu arbitražni sud utvrdi da među
strankama nije sporno činjenično stanje i da ne postoje druge smetnje za
donošenje pravorijeka, može bez održavanja ročišta za glavnu raspravu donijeti
pravorijek.

2. Ako to zatraži jedna od stranaka u bilo kojem stadiju postupka, arbitražni
sud je dužan održati ročište za glavnu raspravu radi saslušanja svjedoka,
vještaka ili stranaka. Ako takvog zahtjeva nema, arbitri odlučuju hoće
li održati takvo ročište ili će postupak voditi na temelju isprava i druge
procesne građe.

*Povjerljivost postupka*

Članak 30.

Ako stranke sporazumno drukčije ne odluče, arbitraža se provodi uz isključenje
javnosti.

*Ovlaštenje predsjednika i tajnika tijekom arbitražnog postupka*

Članak 31.

1. Predsjednik i tajnik ŠAS mogu biti nazočni na svim ročištima i sjednicama
arbitražnih vijeća na kojima se vijeća i glasa o donošenju odluka.

2. Predsjednik i tajnik ŠAS ovlašteni su arbitrima skrenuti pažnju na
pravna pitanja koja su od značenja za odlučivanje, te naročito na pitanja
koja se odnose na sadržaj i oblik procesnih radnji koje se poduzimaju.

*Dokazivanje*

Članak 32.

1. Arbitražno vijeće može odlučiti da se izvođenje određenih dokaza
povjeri predsjedniku ili članu arbitražnog vijeća.

2. Arbitri mogu imenovati eksperta za određena pravna pitanja i od njega
tražiti da im iznese svoje mišljenje.

*Zapisnik*

Članak 33.

1. Zapisnik o izvođenju dokaza vodi se ako to zatraži jedna od stranaka
i ako bude položen predujam za podmirenje troškova vođenja takvog zapisnika.

2. Tajnik ŠAS poduzet će u tom slučaju sve što je potrebno da se osigura
vođenje zapisnika.

3. Ako se zapisnik vodi, on može biti sastavljen u obliku diktiranog
zapisnika, stenograma, tonskog zapisa ili bilježaka predsjednika arbitražnog
vijeća ili arbitra pojedinca.

*Umješač*

Članak 34.

Osoba koja ima pravni interes da se pridruži jednoj od stranaka u sporu
kao umješač moći će se pridružiti toj stranci samo ako se time suglase
obje stranke.

*Izravna razmjena podnesaka i drugih isprava*

Članak 35.

1. Tajnik ŠAS i arbitri mogu odrediti da svaka stranka primjerak svojih
podnesaka i priloga namijenjenih protivnoj stranci uputi preporučenom pošiljkom
uz povratnicu neposredno svom protivniku na adresu označenu u spisima.

2. Uz svoj podnesak upućen ŠAS stranka koja postupi po odredbi stavka
1. ovog članka dužna je priložiti izvornik ili prijepis potvrde o predaji
preporučene pošiljke upućene protivniku, a na zahtjev tajnika ŠAS i povratnicu
radi dokazivanja urednog dostavljanja.

*Odlučivanje*

Članak 36.

1. O pitanjima procesne naravi odlučuje se zaključkom.

2. O osnovanosti tužbenog zahtjeva odlučuje se pravorijekom.

3. Zaključke koji se dostavljaju strankama i pravorijeke u izvorniku
ili u prijepisu potpisuju svi arbitri odnosno arbitar pojedinac te tajnik
ili predsjednik ŠAS.

*Pravorijek*

Članak 37.

1. Pravorijek se donosi u pismenom obliku. Pravorijek je pravomoćan,
konačan i obvezuje stranke. Stranke se obvezuju da će pravorijek izvršiti
bez odlaganja.

2. Arbitražni sud je dužan obrazložiti pravorijek osim ako su se stranke
sporazumjele da obrazloženje nije potrebno.

3. Arbitri su dužni potpisati pravorijek, koji mora sadržavati datum
i mjesto donošenja. Ako se arbitražni sud sastoji od tri arbitra, a jedan
od njih ne potpiše pravorijek, u pravorijeku to treba posebno utvrditi.

4. Pravorijek se može objaviti samo uz pristanak obiju stranaka.

5. Arbitražni sud će dostaviti strankama prijepis pravorijeka, koji
su arbitri potpisali.

6. Osim konačnog pravorijeka, arbitražni sud može donijeti i međupravorijek,
te djelomični pravorijek.

*Pravni lijekovi*

Članak 38.

Zaključci i pravorijeci ŠAS ne mogu se pobijati redovnim pravnim lijekom
ni pred arbitražom višeg stupnja ni pred redovitim sudom.

*Mjerodavno pravo*

Članak 39.

1. O biti spora arbitri odlučuju primjenjujući pravo koje su stranke
odredile kao mjerodavno.

2. Ako stranke nisu odredile mjerodavno pravo, arbitri će primijeniti
pravo Republike Hrvatske.

3. Arbitri mogu odlučivati rukovodeći se načelima pravičnosti *(amiable
compositeur, ex aequo et bono)*, u granicama u kojima takvo odlučivanje
nije u suprotnosti s pravnim poretkom Republike Hrvatske samo ako ih stranke
na to izričito ovlaste.

4. Arbitri su pri odlučivanju dužni voditi računa o ugovoru stranaka,
poslovnim običajima i pravilima športske etike.

*Tumačenje pravorijeka*

Članak 40.

1. U roku od 8 dana od primitka pravorijeka, svaka stranka može, obavještavajući
o tome drugu stranku, zatražiti od arbitara tumačenje pravorijeka.

2. Tumačenje se mora dati u pismenom obliku u roku od 15 dana od primitka
zahtjeva. Tumačenje je sastavni dio pravorijeka i na njega se primjenjuju
odredbe članka 37. ovih pravila.

*Nagodba i pravorijek na temelju nagodbe*

Članak 41.

Ako su stranke tijekom postupka spor riješile nagodbom, ŠAS će zaključkom
okončati arbitražni postupak. Ako to obje stranke zatraže, a arbitražni
sud prihvati, arbitri će donijeti pravorijek na temelju nagodbe. Arbitražni
sud nije dužan takav pravorijek obrazložiti.

*Okončanje postupka u drugim slučajevima*

Članak 42.

Ako nastavljanje arbitražnog postupka postane prije donošenja pravorijeka
nepotrebno ili nemoguće iz razloga različitih od onih navedenih u čl. 41.
ovih pravila, ŠAS će obavijestiti stranke o svojoj namjeri da postupak
okonča. Odluka o okončanju postupka može se donijeti samo ako stranka ili
stranke tome iz opravdanih razloga ne prigovore.

*Obrazloženje odluka*

Članak 43.

Ako stranke nisu što drugo ugovorile, pravorijek i zaključci ŠAS kojima
se okončava postupak moraju biti obrazloženi, osim pravorijeka iz čl. 41.
ovih pravila.

*Ovlaštenja predsjednika i tajnika pri donošenju pravorijeka*

Članak 44.

1. Poštujući slobodu odlučivanja arbitara, predsjednik i tajnik ŠAS
ovlašteni su arbitre upozoriti na pravna pitanja koja su od značenja za
odlučivanje, a naročito na pitanja koja se odnose na sadržaj i formu procesnih
radnji koje se poduzimaju.

2. Prije potpisivanja pravorijeka, arbitri su dužni podnijeti nacrt
pravorijeka tajniku ŠAS.

3. Predsjednik i tajnik ŠAS mogu preporučiti arbitrima pre-
inaku forme podnesenoga nacrta.

4. Ako arbitri odbiju preporuku iz stavka 3. ovoga članka, predsjednik
ŠAS može iznijeti pitanje pred Vijeće športske arbitraže HOO, koje može
odrediti preinaku forme podnesenoga nacrta.

5. Arbitri ne mogu donijeti pravorijek prije no što ga ŠAS ne odobri
glede njegove forme.

Ako je pravorijek potpisao tajnik ili predsjednik ŠAS smatra se da je
odobrenje dano.

*Dostavljanje pravorijeka i potvrda o pravomoćnosti i ovršnosti*

Članak 45.

1. Konačni pravorijek dostavit će se strankama kad tajnik ŠAS utvrdi
da su podmireni svi troškovi arbitražnog postupka.

2. Potvrdu o pravomoćnosti i ovršnosti pravorijeka izdaje tajnik ŠAS.

V. MIRENJE

*Pokretanje postupka mirenja*

Članak 46.

Na zahtjev jedne o stranaka može se u okviru nadležnosti ŠAS iz čl.
2. st. 2. ovih pravila provesti postupak mirenja. Za postupak mirenja nije
neophodno postojanje valjanog arbitražnog ugovora.

*Postupanje po zahtjevu za mirenje*

Članak 47.

Zahtjev za pokretanje postupka mirenja podnosi se tajniku ŠAS, koji
će od suprotne stranke zatražiti da se u roku od 15 dana od dostave izjasni
o tom zahtjevu. Ako se suprotna stranka protivi postupku mirenja, ili se
u određenom roku o njemu ne izjasni, smatra se da postupak mirenja nije
uspio.

*Imenovanje i postupanje posrednika*

Članak 48.

1. Ako se suprotna stranka suglasi s prijedlogom za provođenje postupka
mirenja, predsjednik ŠAS određuje jednog od arbitara ŠAS ili drugu prikladnu
osobu za posrednika.

2. Posrednik ispituje navode i prijedloge stranaka, a po potrebi prikuplja
određena obavještenja i saslušava stranke.

3. Nakon što je u dostatnoj mjeri ispitao slučaj, posrednik sastavlja
pismeni prijedlog nagodbe i dostavlja ga strankama.

*Nagodba u postupku mirenja*

Članak 49.

Ako stranke sklope nagodbu, njen se sadržaj zapisuje u zapisnik koji
potpisuju stranke i posrednik. Ako stranke to zatraže, i ako prilože valjani
arbitražni ugovor, predsjednik ŠAS imenovat će posrednika za arbitra, koji
će, na zahtjev stranaka, donijeti pravorijek na temelju nagodbe.

*Okončanje postupka mirenja*

Članak 50.

Ako se stranke ne uspiju nagoditi, smatra se da postupak mirenja nije
uspio. Izjave stranaka dane u postupku mirenja koji nije uspio nemaju značenja
u kasnijim arbitražnim postupcima. Posrednik ne može, osim u slučaju iz
članka 49. ovih pravila, biti arbitar u istoj stvari.

VI. TROŠKOVI ARBITRAŽNOG POSTUPKA

*Predujam troškova*

Članak 51.

1. Prilikom podnošenja tužbe odnosno protutužbe tužitelj je dužan radi
podmirenja troškova arbitražnog postupka uplatiti u korist ŠAS iznos utvrđen
tarifom koja je sastavni dio Odluke o troškovima postupka pred ŠAS. Odluku
o troškovima donosi HOO na prijedlog predsjednika ŠAS.

2. Iznos uplaćen u smislu odredbe stavka 1. ovog članka treba u pravilu
biti dostatan za podmirenje svih troškova ŠAS u određenoj pravnoj stvari.

3. Izuzetno od odredbe stavka 2. ovog članka, stranke su dužne posebno
naknaditi troškove arbitražnog postupka prouzrokovane izvođenjem dokaza,
vođenjem zapisnika, održavanjem ročišta izvan sjedišta ŠAS te putnim troškovima
arbitara koji nemaju prebivalište u mjestu u kome se arbitraža provodi.

4. U posebno opravdanim slučajevima, predsjednik ŠAS može odobriti odgodu
plaćanja dijela ili cjelokupnog predujma. U odluci o odgodi predsjednik
će naznačiti vrijeme na koje se plaćanje predujma odgađa i dio predujma
na koji se odgoda odnosi. Tijekom postupka odluka o odgodi može se promijeniti
ili ukinuti.

*Posljedice propuštanja uplate predujma*

Članak 52.

1. Prije nego što se uplati iznos iz stavka 1. članka 51. ovih pravila
ŠAS neće postupati po podnesenoj tužbi, osim u slučaju predviđenom stavkom
4. članka 51. ovih pravila.

2. Ako iznos iz članka 51. stavak 1. ovih pravila ne bude plaćen prilikom
podnošenja tužbe, tajnik ŠAS upozorit će tužitelja na posljedice propuštanja
(st. 3. do st. 7. ovog članka).

3. Ako iznos iz članka 51. stavak 1. ovih pravila ne bude plaćen ni
u roku od trideset dana od dana podnošenja tužbe odnosno protutužbe, smatrat
će se da tužba odnosno protutužba nije bila ni podnesena.

4. Prije nego što se položi predujam za podmirenje troškova iz stavka
3. članka 51. ovih pravila neće se provesti radnja na koju se ti troškovi
odnose.

5. Ako predujam za izvođenje dokazivanja i vođenja stenografskih bilježaka
ne bude položen ni u roku od petnaest dana od dostavljanja zaključka o
polaganju predujma, smatrat će se da je stranka odustala od svog prijedloga
da se odnosna radnja provede.

6. Ako predujam za podmirenje troškova arbitra koji nema prebivalište
u sjedištu ŠAS ne bude položen osam dana prije održavanja ročišta, smatrat
će se da stranka koja je izabrala tog arbitra nije imenovala arbitra.

7. Ako predujam za podmirenje troškova održavanja ročišta izvan sjedišta
ŠAS ne bude položen osam dana prije održavanja tog ročišta, ročište će
se održati u sjedištu ŠAS.

*Vraćanje neiskorištenog dijela predujma*

Članak 53.

U Odluci o troškovima u postupku pred ŠAS iz stavka 1. članka 51. ovih
pravila propisat će se pretpostavke pod kojima ŠAS može odlučiti da se
dio iznosa uplaćenog radi podmirenja troškova može vratiti stranci koja
ga je uplatila.

VII. PRIJELAZNE I ZAVRŠNE ODREDBE

*Objavljivanje i stupanje na snagu*

Članak 54.

Ova Arbitražna pravila objavljuju se u "Narodnim novinama", a stupaju
na snagu danom objavljivanja.

Broj: 965
Zagreb, 25. svibnja 1999.

Predsjednik
Hrvatskog olimpijskog odbora
**Antun Vrdoljak,** v. r.

Ostalo, NN 72/1999-1318